ZAJONCE Z NASZEJ ŁONKI
Już sie dobrze ku wiośnie miało
Jak szejś zajoncow na łonce sie spotkało
Antek Bryła , Florek Uszaty i Kosztant Ziymba
Zeflik Wylynkany , Bronek Szłapaty i Hajnel co mioł krziwo gymba
Już lecy kaj pokazowała sie zielono trowa
Zajonce wyżrane – już ni musiały głodować
Rade by kaj co nazgłobialy
I wszyski nad tym deliberowały
Aż sie spomnialo Uszatymu
Że downo , downo tymu
Jego starka mu bojała
Co już wtedy mocka lot miała
Że za siedmioma miedzami , wygonami ,łonkami i polami
Dycko przed wielkanocnymi świyntami
Na kraju jednej wielkij łonki
Som zajonce co malujom kroszonki
A kroszonki to som jajca malowane
Co potym som dzieciom do gniozdek styrkane
Na to wyrychlył sie Bronek Szłapaty
„-Ida sie spytać mojigo taty
Niech mi powiy kaj to rychtyk je ta łonka
Możno sie nauczymy jako maluje sie kroszonka „
Foter mu padoł : ” Idźcie tak jak starka padała
Jo pamiyntom bo mie też to dycki bojała
Jak miniecie siodmo przikopa
To sie spytejcie tego starego chłopa
Co kole przikopy mo chałupa
A chowie kokota i kurow kupa „
Zajonce zakycały na miejsce za dwa dni
We dwóch rajach – trzi i trzi
Stary chłop posłoł ze zajoncami kokota co mioł pod sobom kurow kupa
Kokot był stary i chruby bardzi niż na przewodnika nadowoł sie na zupa
Zajonce z bachratego kokota sie śmioły
A on zakludziył ich do wielkij stodoły
Tam na dwiyrzach była wypisano tabula
” Tukej kto chce może jajco przikulać
I u profesora co sie nazywo Zajonc Bania
Uczyć sie jajec malowania
Jak kery jajca przikulać ni może
To profesor Buła mu pomoże
Dostanie jajco sztuczne – plastikowe
To sie nazywo jajco szkolyniowe „
I jeszcze tak tam napisane stoło :
” Profesora kożdy znejdzie bo mo zopaska bioło
Nie idzie go wzionć za zajonca inkszego
Bo na kicholu mo bryle ze szkła chrubego
Tukej je kożdy rod widziany
FABRYKA JAJEC MALOWANYCH „
Podziynkowały zajonce kokotowi – już sie nie śmioły z niego
I poszły szukać profesora w zopasce , brylatego
A w tej stodole aż wrało
Moc zajoncow tam jajca malowało
Jedne przi stołach z pyndzlami siedziały
Inksze na taśmie jajca malowaly
Taśma tako jak na grubie yno pomalszy szła
Zajonce wywijały pyndzlami jak cza
Jedne malowały piski , inksze kołka abo yno kropka
Na końcu taśmy wychodziyły z tego tulpy abo inksze kwiotka
Rozmańte piykne mustry wymalowane
Abo „Wesołego Alleluja ” było napisane
Antek , Florek , Kosztant , Zeflik , Hajnel i Bronek
W życiu nie widzieli jeszcze kroszonek
” – Szkoda że my tak piyknie malować nie umiymy
Ale możno sie tukej tego nauczymy „
Gibko znejdli w zopasce profesora brylatego
Piyknie poporosiyli żeby nauczył ich tego
Profesor Buła rod że mo pomocnikow wiyncy
Aż szejś młodych robotnych zajyncy
Hnet nauczył Antka , Florka , Kosztanta , Zeflika , Hajnela i Bronka
Jako mo rychtyk wyglondać malowano kroszonka
Nauczyły sie młode zajonce malować dziynki jego pomocy
Siedziały tam i malowaly kroszonki aż do Wielkanocy
A w drugi świynto rano rozeszły sie wszyski zajonce ze stodoły
Bo małym dzieciom ogromnie fest przoły
Wszyndzi w zegrodkach przi chałupach kaj małe dzieci miyszkały
Zajonce robiyły gniozdka i kroszonki w nich ukłodały
Kroszonki szumnie pomalowane
Roznosiyły zajonczki uradowane
Radowali sie Antek Bryła , Kosztant Ziymba i Florek Uszaty
Zeflik Wylynkany , Hajnel z krziwom gymbom i Bronek Szłapaty
Kroszonki roznosiyli w koszykach i płociynnych miechach
Radzi fest że dzieciom mogom zrobić uciecha
Po świyntach wszyski zajonce
Pokycały ku swjij łonce
Potym wszyski żaby , krety , zajonce zaprosiyły z całej łonki
I rozprawiały jak sie uczyły malować kroszonki
Bojoł Florek ze sklapnytymi uszami
Jak malowoł jajca samymi cik – cakami
Chwolył sie Hajnel co mioł gymba krziwo
„-Jo malowoł tak piyknie – aż profesor sie zadziwoł ‚
Chwolył sie też Alojz Bryła
„- Jedna moja kroszonka najpiykniejszo była „
Mioł też co godać Zeflik Wylynkany
„- Jo mioł najwiyncy kroszonek pomalowanych „
Kosztant Ziymba
Chwolył sie na cało gymba
„- Moji kroszonki były wszyski zielone
Na nich tulpy żołte i czerwone „
Aż podskakiwoł Florek Uszaty
„- Jo namalowoł kroszonek pełny koszyk kupowaty „
I tak to zajonce z naszej łonki
Nauczyły sie malować kroszonki
Marietta Nikel
ces_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn knc_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn ltz_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn ces_Latn szl_Latn mri_Latn